Diari Oficial de la Generalitat Valenciana


Sumari del DOGV 6171, del 23-12-2009 (2009/14571)

DECRET 233/2009, de 18 de desembre, del Consell, pel qual es regula la incorporació i acreditació de les agències per al foment de la innovació comercial.
----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/12/18/233/dof/vci/html**

### Dades del document

Número de DOGV
:   6171

Data del DOGV
:   23-12-2009

Secció del DOGV
:   I. DISPOSICIONS GENERALS

Número del document
:   2009/14019


Data del document
:   18-12-2009

Organisme emissor
:   Conselleria d'Indústria, Comerç i Innovació

Tipus de document
:   Decret

Anàlisi jurídica

 Descriptors 

:   * legislació
    * cooperació administrativa
    * xicotet comerç
    * reglamentació comercial
    * administració local
    * promoció del comerç
    * comerç al detall

DECRET 233/2009, de 18 de desembre, del Consell, pel qual es regula la incorporació i acreditació de les agències per al foment de la innovació comercial. [2009/14583]  
PREÀMBUL  
La Constitució Espanyola, en l'article 130, establix que els poders públics atendran la modernització i el desenrotllament de tots els sectors econòmics a fi d'equiparar el nivell de vida de tots els espanyols.  
L'article 49.1.35ª de l'Estatut d'Autonomia de la Comunitat Valenciana, aprovat per la Llei Orgànica 1/2006, de 10 d'abril, atribuïx competència exclusiva a la Generalitat en matèria de comerç interior, alhora que preveu, en l'article 19, l'impuls necessari que, en l'àmbit de les seues competències, la Generalitat ha d'assumir per a aconseguir un model de desenvolupament equitatiu, territorialment equilibrat i sostenible, basat en la incorporació de processos d'innovació, la plena integració en la societat de la informació, la formació permanent, la producció obertament sostenible i una ocupació estable i de qualitat en què es garantisca la seguretat i la salut en el treball.  
En este sentit, els articles 44, 45 i 46 de la Llei 8/1986, de 29 de desembre, de la Generalitat, d'Ordenació del Comerç i Superfícies Comercials, preveuen el foment del sector mitjançant l'elaboració de projectes concrets per a la reforma de les estructures comercials, i la prestació de l'assessorament necessari i el suport tècnic a les empreses comercials, en especial, a les xicotetes i mitjanes empreses, que s'han vist afectades pels canvis en els hàbits de consum, i l'avaluació registrada en el mateix sector.  
Esta situació fa necessària la posada en marxa de mecanismes i actuacions encaminades a aconseguir incrementar els nivells de competitivitat dels comerços urbans, tasca esta en què les corporacions locals tenen un paper protagonista, en la mesura que això afecta l'ordenació comercial del seu territori.  
Amb eixe objectiu, es pretén establir les bases per a una col·laboració voluntària i eficaç entre l'administració autonòmica i local, mitjançant una Xarxa d'Agències per al Foment de la Innovació Comercial (en avant, xarxa AFIC) que, distribuïdes espacialment, impulsen el procés de modernització i ordenació del comerç local i contribuïsquen a la millora de la qualitat dels servicis prestats als comerciants i a les seues associacions, mitjançant un interlocutor especialitzat que atenga les seues demandes.  
L'experiència acumulada durant mes d'una dècada ha demostrat l'eficàcia de la xarxa AFIC com a instrument de cooperació entre l'administració local i autonòmica que garantix al municipi el dret a intervenir en la planificació comercial del seu territori, de conformitat amb els principis de descentralització i de màxima proximitat de la gestió administrativa als ciutadans.  
La carta de servicis de la xarxa AFIC, aprovada mitjançant l'Ordre de 8 de març de 2006, de la Conselleria d'Empresa, Universitat i Ciència, va comportar un impuls definitiu a esta forma de cooperació que ha permés acostar l'actuació administrativa a un alt percentatge dels usuaris (més del 80% del total d'establiments comercials), cosa que fa necessari establir unes bases per a homogeneïtzar actuacions i proclamar uns principis bàsics que garantisquen unes prestacions mínimes en la major part del territori de la Comunitat Valenciana.  
En virtut d'això, a proposta del conseller d'Indústria, Comerç i Innovació, conformE amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 18 de desembre de 2009,  
DECRETE  
CAPÍTOL I  
DISPOSICIONS GENERALS  
Article 1. Objecte  
El present decret té com a objecte establir els requisits per a la incorporació i acreditació per part de la Generalitat de les agències per al foment de la innovació comercial, d'ara en avant AFIC, integrades o dependents de les entitats locals.  
Article 2. Definicions  
1. Les AFIC es definixen com a oficines especialitzades en comerç interior que presten un servici d'assessorament i suport tècnic tant a les corporacions locals, quant a les decisions que han d'adoptar en relació amb el sector, com al conjunt del teixit comercial de cada localitat, ja siga en els processos de modernització de les xicotetes i mitjanes empreses, en la renovació i desenvolupament comercial dels centres urbans, en la consolidació d'espais urbans comercials d'ús preferent de vianants, en la millora de l'estructura física dels equipaments comercials col·lectius, o en altres supòsits semblants.  
2. La xarxa AFIC és una xarxa de cooperació interadministrativa coordinada des de la direcció general competent en matèria de comerç de la Generalitat, amb la finalitat de cooperar amb les respectives AFIC integrades o dependents de les entitats locals de la Comunitat Valenciana en matèria de desenvolupament del sector comercial.  
Article 3. Funcions mínimes  
Les funcions d'una AFIC seran, com a mínim, les següents:   
1. Realitzar informes tècnics sobre aspectes amb repercussió en el sector del comerç local, amb la finalitat d'aconseguir una ordenació comercial eficient i competitiva dins del territori municipal.   
2. Emetre informes tècnics a incloure en totes les sol·licituds d'ajudes, subvencions i projectes de col·laboració que les seues entitats tramiten davant de la direcció general competent en matèria de comerç.  
3. Potenciar els centres comercials d'àrea urbana en què es basa l'articulació del territori de la localitat i afavorir-ne la consolidació com a funció de centralitat urbana.  
4. Facilitar l'accés a la informació especialitzada als operadors del sector de la distribució comercial, mitjançant la utilització i el manteniment de les aplicacions informàtiques desenvolupades a este efecte, i mantenir i actualitzat els continguts de les respectives versions locals de la web de la xarxa AFIC.  
5. Participar en la confecció, manteniment i seguiment dels plans d'acció comercial dels seus àmbits territorials, concretar les seues recomanacions i realitzat propostes d'actuació sobre les estratègies i inversions a desenvolupar en matèria de promoció i urbanisme comercial.  
6. Dissenyar, planificar, executar i supervisar campanyes i accions de promoció que dinamitzen el comerç de la ciutat, i donar a conéixer la seua oferta comercial i els servicis oferits per l'AFIC.  
7. Assessorar els empresaris del sector comercial, i les entitats que els agrupen, sobre ajudes i subvencions, normativa aplicable, fórmules de gestió i qualsevol altre aspecte que puga millorar la gestió dels seus establiments i la vitalitat del comerç de la ciutat, utilitzant els mitjans establits per la direcció general competent en matèria de comerç.  
8. Col·laborar en els projectes comuns plantejats per la conselleria competent en matèria de comerç, amb vista a l'obtenció de dades, elaboració de documents tècnics i l'intercanvi d'experiències que coadjuven a la definició d'estratègies i actuacions de millora del teixit comercial de la Comunitat Valenciana.  
9. Fer propostes i informes tècnics sobre els sistemes de gestió als mercats municipals i mercats de venda no sedentària, i participar en la planificació d'actuacions de promoció, millora o remodelació física en aquells municipis que disposen d'este tipus d'equipaments.  
10. Gestionar el Registre d'Activitats Comercials (RAC) en el seu àmbit territorial respectiu, i facilitar a la Direcció General competent en matèria de comerç les dades que es requerisquen per a l'anàlisi i l'estudi.  
11. Desenvolupar, a través de l'AFIC, plans de formació en matèria comercial en col·laboració amb aquelles entitats que duguen a terme activitats d'esta índole.  
12. Suport i foment de l'associacionisme comercial.  
13. Qualssevol altres actuacions i projectes que coadjuven a l'efectiva racionalització i modernització de l'estructura comercial, així com la creació o captació d'oportunitats de negoci dins del municipi, que redunden en la millora de la qualitat de vida i en el foment de l'atractiu de la ciutat.  
Article 4. Comissió de seguiment  
Per a l'optimització de resultats es crearà una comissió de seguiment per a cada AFIC acreditada, de la qual formaran part els tècnics que designe la direcció general competent en matèria de comerç, així com el tècnic de l'AFIC. L'esmentada comissió es reunirà, almenys, anualment, a fi d'analitzar, avaluar i, si és el cas, proposar les modificacions oportunes als programes d'actuació vigents.  
CAPÍTOL II  
INCORPORACIÓ I BAIXA EN LA XARXA D'AGÈNCIES   
PER AL FOMENT DE LA INNOVACIÓ COMERCIAL  
Article 5. Incorporació a la xarxa AFIC  
1. Les entitats locals interessades que les seues oficines de comerç interior s'incorporen a la xarxa AFIC hauran de sol·licitar-ho a la Conselleria competent en matèria de comerç. La sol·licitud anirà acompanyada de la documentació següent:  
a) Certificat de l'acte administratiu pel qual es crea l'AFIC de l'entitat sol·licitant.  
b) Declaració relativa a la dotació de personal de l'AFIC.  
c) Descripció de la ubicació i les instal·lacions.   
d) Memòria descriptiva sobre el comerç detallista en l'àmbit d'actuació de l'entitat sol·licitant (estadístiques, teixit associatiu, principals projectes i problemàtiques?.).  
e) Pla bianual d'accions que desenvoluparà l'AFIC.  
2. La petició s'estimarà o no mitjançant una resolució de la direcció general competent en matèria de comerç. En cas que hi siga favorable, la resolució declararà integrada en la xarxa AFIC la nova oficina, en qualitat d'AFIC no acreditada.  
3. El termini per a resoldre la mencionada petició serà de tres mesos, i s'entendrà estimada en cas que no es dicte i notifique la resolució transcorregut este termini.  
Article 6. Baixa en la xarxa AFIC  
1. La condició d'agència integrada en la xarxa AFIC es podrà perdre pels motius següents:  
a) A petició de l'entitat local que acull l'AFIC.  
b) Per deixar de reunir els requisits exigits per a la incorporació o incomplir els objectius fixats, després de les comprovacions necessàries dutes a terme per la direcció general competent en matèria de comerç.  
2. La baixa en la xarxa AFIC serà resolta per resolució de la direcció general competent en matèria de comerç.  
CAPÍTOL III  
ACREDITACIÓ DE LES AGÈNCIES PER AL FOMENT   
DE LA INNOVACIÓ COMERCIAL  
Article 7. Requisits d'acreditació  
Les entitats locals interessades en l'acreditació de les seues AFIC hauran de sol·licitar-ho i complir els requisits següents:  
1. Mantenir una unitat administrativa que, sota la denominació genèrica d'Agència per al Foment de la Innovació Comercial (AFIC), exercisca les activitats i preste, almenys, els servicis a què fa referència l'article 3, i dotar-la dels mitjans tècnics i pressupostaris necessaris per al seu òptim funcionament.  
2. L'esmentada unitat administrativa haurà d'estar ubicada en unes instal·lacions que permeten la prestació dels servicis indicats en l'article anterior en condicions adequades.  
3. Identificar suficientment les dependències i les actuacions que es realitzen per mitjà de l'aplicació de la marca prevista en el Manual d'identitat corporativa de la xarxa AFIC i el logotip de la conselleria competent en la matèria.  
4. Adscriure a l'esmentada AFIC personal tècnic (grup A, subgrups A1/) a jornada completa, amb un perfil professional específic, dissenyat i seleccionat amb la participació de la conselleria competent en matèria de comerç, que permeta desenvolupar les funcions encomanades amb eficàcia i eficiència, i assignar el pertinent personal administratiu de suport a l'AFIC.  
5. Haver dut a terme, amb aprofitament, el programa formatiu específic del personal de la xarxa AFIC.  
Article 8. Procediment d'acreditació de les AFIC  
1. Aquelles corporacions locals interessades en l'acreditació de la seua AFIC presentaran una sol·licitud d'acord amb el model establit en l'annex I, en el Registre de la conselleria competent en matèria de comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La sol·licitud haurà d'anar acompanyada de la documentació següent:   
a) Fitxa descriptiva de la ubicació, instal·lacions i mitjans tècnics, humans i pressupostaris de l'agència, segons model contingut en l'annex II, incloent-hi imatges de les instal·lacions en suport digital.   
b) Memòria d'activitats dutes a terme en l'últim exercici per l'AFIC, si és el cas.  
c) Declaració responsable sobre el compliment del que disposen els articles 3 i 7 del present decret, segons el contingut de l'annex III.  
3. Les AFIC que sol·liciten l'acreditació de la Generalitat tindran un termini improrrogable d'un any per a justificar el compliment dels requisits dels articles 3 i 7 del present decret.   
4. Una vegada comprovat el compliment dels requisits establits, per si mateixa o per l'entitat en qui delegue, la direcció general competent en matèria de comerç emetrà resolució sobre la sol·licitud d'acreditació. Transcorreguts tres mesos des de la presentació de la documentació que acredite la justificació del compliment dels requisits fixats en els articles 3 i 7 del present decret, sense que s'hi haja dictat una resolució expressa, s'entendrà concedida l'acreditació.  
Article 9. Drets de les AFIC acreditades  
Les AFIC que hagen sigut acreditades podran rebre de la Generalitat suport tècnic i econòmic en els termes següents:  
1. Col·laborant en el funcionament de l'esmentada AFIC, acollint-se a la corresponent ordre d'ajudes.  
2. Proporcionant a les AFIC els mitjans necessaris per a l'idoni desenvolupament de les seues funcions.  
3. Proporcionant un entorn telemàtic que possibilite la immediatesa en els processos de comunicació i facilite la gestió integrada dels processos administratius relatius a l'activitat comercial.  
4. Coordinant i donant suport tècnicament a les actuacions que originara esta col·laboració.  
5. Participant en el programa de formació, informació i assessorament dels tècnics, dissenyat i coordinat des de la direcció general competent en matèria de comerç, ja siga de forma individualitzada o genèrica, mitjançant l'organització amb caràcter periòdic de cursos, seminaris o viatges de prospecció.   
6. Proposant la realització d'actuacions concretes d'acord amb les necessitats específiques de cada moment.  
Article 10. Obligacions de les AFIC acreditades  
Les AFIC que hagen sigut acreditades hauran de:   
1. Mantenir les condicions exigides per a l'obtenció de l'acreditació, i comunicar qualsevol modificació que s'hi produïsca i que puga originar la pèrdua d'esta acreditació. Esta comunicació s'efectuarà en el termini màxim d'un mes des que tinga lloc la modificació.   
2. Enviar a la direcció general competent en matèria de comerç, abans del 31 de gener de cada any, una memòria on s'arreplegue informació sobre el nombre de consultes que han sigut ateses i degudament registrades durant l'exercici anterior, detallant el tipus de servici demanat, així com les campanyes i activitats realitzades durant el mateix període, i la justificació del compliment dels requisits que van motivar l'atorgament de l'acreditació.   
3. Utilitzar els símbols i logotips d'identitat corporativa establits en el Manual d'identitat corporativa de les AFIC, en la seua versió per a agències acreditades, editat per la direcció general competent en matèria de comerç, i que li serà facilitat per esta.  
Article 11. Renovació de l'acreditació  
1. L'acreditació s'atorgarà per un període de tres anys.   
2. Una vegada transcorregut el termini de vigència de l'acreditació, les AFIC interessades a renovar-la hauran de presentar la corresponent sol·licitud respecte d'això, segons el procediment recollit en l'article 8 del present decret.  
Article 12. Controls i causes de revocació de l'acreditació  
1. La Direcció General competent en matèria de comerç podrà realitzar totes les actuacions d'inspecció que considere convenient sobre les agències acreditades, amb vista a l'exclusiva comprovació de les dades subministrades per a obtenir o mantenir la seua acreditació.  
2. L'esmentada direcció general procedirà a revocar d'ofici l'acreditació concedida quan quede provat per mitjà d'estes visites, per comunicació expressa de la mateixa entitat local, per la no remissió de la documentació prevista en l'article 10 de la present norma, o per qualsevol altre mitjà, que alguna AFIC ha deixat de complir els requisits i les obligacions necessaris per a la integració en la xarxa AFIC com a AFIC acreditada. La revocació es realitzarà mitjançant una resolució motivada, amb audiència prèvia a l'entitat interessada i davant la qual es podran interposar els corresponents recursos.   
3. Les agències a les quals s'haja revocat l'autorització hauran de deixar d'usar el logotip d'agència acreditada establit en el Manual d'imatge corporativa, i retirar esta identificació en tots els seus suports, a fi de no generar confusió entre els usuaris; en cas contrari podran incórrer en un supòsit de publicitat enganyosa i en la consegüent responsabilitat.  
4. Aquelles entitats que utilitzen la denominació i el material del Manual d'imatge corporativa de les AFIC acreditades, sense reunir els requisits necessaris per a això, o pretenguen fer valdre esta condició, sense oferir els servicis que això implica, incorreran, així mateix, en idèntica responsabilitat a la continguda en el paràgraf anterior.   
Article 13. Registre d'AFIC  
Als efectes de la seua publicitat, i amb la finalitat d'aconseguir un millor seguiment, es portarà en la direcció general competent en matèria de comerç un registre d'AFIC, on s'inscriuran d'ofici totes les agències integrades en la xarxa, tant les que hagen obtingut acreditació per mitjà de la corresponent resolució, com les AFIC no acreditades. Este registre serà públic.   
DISPOSICIÓ ADDICIONAL  
Única. Denúncia de convenis  
L'aprovació del present decret comporta la denúncia dels convenis subscrits pel conseller competent en matèria de comerç, en virtut de l'acord corresponent del Consell, amb les entitats que a continuació es recull, per a la coordinació d'actuacions i la prestació de servicis en matèria de comerç, que quedaran sense efecte transcorreguts tres mesos des de la publicació de la present norma en el Diari Oficial de la Comunitat Valenciana. Les AFIC la creació de les quals deriva dels mencionats convenis s'incorporaran d'ofici a la xarxa AFIC regulada en l'article 2 i al Registre regulat en l'article 13.  
Ajuntament d'Alaquàs  
Ajuntament d'Alcoi  
Ajuntament d'Aldaia  
Ajuntament d'Algemesí  
Ajuntament d'Alacant  
Ajuntament d'Almassora  
Ajuntament d'Almoradí  
Ajuntament d'Altea   
Ajuntament d'Alzira  
Ajuntament d'Aspe  
Ajuntament de Benicarló  
Ajuntament de Benidorm  
Ajuntament de Benissa  
Ajuntament de Burjassot  
Ajuntament de Borriana  
Ajuntament de Calp  
Ajuntament de Carcaixent  
Ajuntament de Castelló de la Plana  
Ajuntament de Catarroja  
Ajuntament de Crevillent  
Ajuntament de Cullera  
Ajuntament de Chiva  
Ajuntament de Dénia  
Ajuntament del Campello  
Ajuntament d'Elx  
Ajuntament d'Elda  
Ajuntament de Gandia  
Ajuntament de Guardamar del Segura  
Ajuntament d'Ibi  
Ajuntament de la Vall d'Uixó  
Ajuntament de la Vila Joiosa  
Ajuntament de Llíria  
Ajuntament de Manises  
Ajuntament de Meliana  
Ajuntament de Mislata  
Ajuntament de Moncada  
Ajuntament de Monòver  
Ajuntament de Novelda  
Ajuntament de Nules  
Ajuntament d'Oliva  
Ajuntament d'Onda  
Ajuntament d'Onil  
Ajuntament d'Ontinyent  
Ajuntament d'Orihuela  
Ajuntament de Paterna  
Ajuntament de Petrer  
Ajuntament de Requena  
Ajuntament de Riba-roja de Túria  
Ajuntament de Sagunt  
Ajuntament de Sant Vicent del Raspeig  
Ajuntament de Santa Pola  
Ajuntament de Segorbe  
Ajuntament de Silla  
Ajuntament de Sueca  
Ajuntament de Teulada  
Ajuntament de Torrent  
Ajuntament de Torrevieja  
Ajuntament d'Utiel  
Ajuntament de València  
Ajuntament de Vila-real  
Ajuntament de Villena  
Ajuntament de Vinaròs  
Ajuntament de Xàbia  
Ajuntament de Xàtiva  
Ajuntament de Xirivella  
Ajuntament de Xixona  
Mancomunitat de Municipis la Costera-la Canal  
Mancomunitat de l'Alt Túria  
Mancomunitat Terra del Vi  
Mancomunitat del Camp de Túria  
Mancomunitat de la Ribera Alta  
Mancomunitat de Municipis de la Vall d'Albaida  
DISPOSICIÓ TRANSITÒRIA  
Única. Acreditació  
1. Les AFIC que es troben funcionant amb anterioritat a l'entrada en vigor del present decret, tinguen la certificació de qualitat prevista en el Sistema de Qualitat de la Xarxa AFIC i desitgen obtenir l'acreditació de la Generalitat, hauran de presentar davant de la direcció general competent en matèria de comerç la sol·licitud de reconeixement com a AFIC acreditada, en el termini màxim de tres mesos, des de l'esmentada entrada en vigor, i acreditar el compliment dels requisits dels articles 3 i 7 de la present norma.  
2. Transcorregut el termini anterior sense presentar la sol·licitud i la resta de documentació pertinent, passaran automàticament a considerar-se AFIC no acreditades.  
3. Transcorreguts tres mesos des que l'AFIC hi haja presentat la sol·licitud, sense que l'òrgan competent hi haja notificat la resolució, s'entendrà concedida l'acreditació.  
DISPOSICIONS FINALS  
Primera. Desplegament reglamentari  
Es faculta la conselleria competent en matèria de comerç per a desplegar el que disposa este decret.  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.   
València, 18 de desembre de 2009  
El president de la Generalitat,  
FRANCISCO CAMPS ORTIZ  
El conseller d'Indústria, Comerç i Innovació,  
VICENTE RAMBLA MOMPLET  
ANNEX I  
SOL·LICITUD D'ACREDITACIÓ DE L'AGÈNCIA PER   
AL FOMENT DE LA INNOVACIÓ COMERCIAL (AFIC).  
\_\_\_\_\_\_\_\_\_\_\_\_\_\_\_\_\_\_\_\_, en qualitat d'alcalde president/alcaldessa presidenta de l'Ajuntament/Consorci/Mancomunitat de Municipis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb seu al municipi de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, c/\_\_\_\_\_\_\_\_\_\_\_\_\_\_\_\_\_\_\_\_ núm. \_\_\_\_\_\_\_\_\_, CP\_\_\_\_\_\_\_\_\_\_\_\_\_\_\_\_\_\_, telèfon\_\_\_\_\_\_\_\_\_\_\_\_\_\_\_\_\_\_\_\_\_fax\_\_\_\_\_\_\_\_\_\_\_\_\_\_\_\_\_\_\_ e-mail \_\_\_\_\_\_\_\_\_\_\_\_\_\_\_\_\_\_\_ i web http://www.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
EXPOSE:  
- Que l'entitat a la qual represente manté operativa una unitat administrativa dedicada al comerç local.  
- Que des d'esta unitat administrativa es porten a cap de manera estable els servicis inclosos en l'article 3 del Decret 233/2009, d'acreditació de les agències per al foment de la innovació comercial.   
- Que la unitat administrativa que exercix les funcions en matèria de comerç local en l'entitat a la qual represente complix els requisits de l'article 7 del mencionat decret.  
Per tot això,  
ANNEX II  
FITXA DESCRIPTIVA D'UBICACIÓ, INSTAL·LACIONS I MITJANS TÈCNICS, HUMANS I PRESSUPOSTARIS   
DE L'AGÈNCIA  
  
(adjunteu imatge de les instal·lacions de l'oficina en suport digital)  
SOL·LICITE  
El reconeixement com a agència acreditada de l'Agència per al Foment de la Innovació Comercial (AFIC) de l'/de la (Ajuntament/ Mancomunitat/?) \_\_\_\_\_\_\_\_\_\_\_\_\_\_\_\_\_\_ de \_\_\_\_\_\_\_\_\_\_\_\_\_\_\_\_\_.  
Firmat:  
Nom  
Càrrec  
\_\_\_\_\_\_\_\_\_\_\_\_\_\_\_\_\_\_, \_\_\_\_\_\_ d\_\_\_\_\_\_\_\_\_\_\_\_\_\_\_\_\_de 20\_\_\_\_  
ANEXO II  
FICHA DESCRIPTIVA DE LA UBICACIÓN, INSTALACIONES   
Y MEDIOS TÉCNICOS, HUMANOS Y PRESUPUESTARIOS DE LA AGENCIA  
  
(adjuntar imagen de las instalaciones de la oficina en soporte digital)  
ANNEX III  
DECLARACIÓ RESPONSABLE SOBRE EL COMPLIMENT DEL QUE S'HA DISPOSAT EN ELS ARTICLES 3 I 7   
DEL PRESENT DECRET.  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, representant legal de l'Ajuntament/de la Mancomunitat de\_\_\_\_\_\_\_\_\_\_\_\_\_\_\_,  
DECLARE, SOTA LA MEUA RESPONSABILITAT,  
que l'entitat\_\_\_\_\_\_\_\_\_\_\_\_\_\_\_\_\_\_\_\_\_ de \_\_\_\_\_\_\_\_\_\_\_\_\_\_\_\_\_\_\_\_\_\_, amb CIF \_\_\_\_\_\_\_\_\_\_\_\_\_\_\_\_\_\_, complix les exigències recollides en els articles 3 i 7 del Decret 233/2009, de 18 de desembre, del Consell, pel que fa a les funcions mínimes que es porten a cap des de la unitat administrativa dedicada al comerç local denominada \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ i als requisits de l'agència per a optar al seu reconeixement com a agència AFIC acreditada.  
\_\_\_\_\_\_\_\_\_\_\_\_\_\_, \_\_\_ d \_\_\_\_\_\_\_\_\_\_\_\_\_\_\_\_\_ de 20\_\_\_


Còpia Permalink ELI